צה"ל תקף בעזה בתגובה לאזעקה בעוטף, פלסטיני נהרג בעימותים
פלסטינים שהתפרעו סמוך לגדר הגבול השליכו מטענים לעברה, ואחד מהם, שלפי דובר צה"ל לא חצה את הגדר, הפעיל אזעקה בקיבוץ באשכול. צה"ל תקף בתגובה שתי עמדות תצפית של חמאס בדרום הרצועה. פלסטיני נהרג במהלך העימותים
איתי בלומנטל ומתן צוריעדכון אחרון: 24.03.19 , 07:52
תקיפה של צה"ל בעזה, ארכיון (צילום: AFP)
המתיחות בדרום נמשכת: צה"ל תקף הלילה (ראשון) שתי עמדות תצפית של חמאס בדרום רצועת עזה, בתגובה למטענים שהשליכו מתפרעים פלסטינים לעבר גדר המערכת. בעקבות אחד המטענים שהושלכו, ושלפי דובר צה"ל לא חצה את הגדר, אזעקת צבע אדום הופעלה בשעה 00:56 בקיבוץ בשטח המועצה האזורית אשכול. דובר צה"ל מסר עוד כי קולות נפץ נשמעו באזור העוטף, בעקבות מטענים נוספים שהשליכו הפלסטינים. בשעות הבוקר הפלסטינים הודיעו על מותו של בן 24 שנורה ע"י צה"ל.
שעון חמאס מתקתק: צה"ל מוכן למערכה גדולה בעזה / רון בן ישי
שנה על הגדרות‏ - פרויקט מיוחד
זמן קצר לאחר שנשמעה האזעקה, כלי טיס של צה"ל תקף כאמור שתי עמדות תצפית של חמאס בדרום רצועת עזה, "בתגובה לריבוי המטענים שנזרקו והתפוצצו במהלך הלילה", לשון דובר צה"ל.
עימותים ליליים בעזה, בשבוע שעבר(צילום: AFP)
פלסטינים מפריחים בלוני תבערה במהלך עימותים ליליים בגבול רצועת עזה באזור רפיח, לפני כשבוע(צילום: AFP)
אתמול בבוקר הודיעה "יחידת ההטרדה הלילית" ברצועת עזה כי "לאור תוקפנות ישראל נגד המשתתפים בצעדות השיבה שגרמה למותם ולפציעתם", בכוונתה לפעול במשך כל השבוע לאורך גבול הרצועה, החל מהשעה 19:00 ועד שעות הבוקר, וכן להגדיל משמעותית את מספר בלוני התבערה שישוגרו לעבר העוטף. בהודעה נאמר עוד כי "הצעדים הם חלק מתוכנית שתהפוך את חייהם של תושבי העוטף ושל החיילים הישראלים לגיהינום בלתי נסבל".
ההפגנות הליליות והתקיפה שבאה בעקבותיהן מגיעות שעות ספורות לאחר שתי תקיפות נוספות של צה"ל בדרום רצועת עזה, גם כן באמצעות כלי טיס, נגד חוליות מחבלים שהפריחו בלוני נפץ לעבר שטח ישראל. שתי התקיפות אירעו בטווח של שעה. הפלסטינים דיווחו כי כמה נפצעו בתקיפה הראשונה.
שלשום נהרגו שני פלסטינים בשני מוקדי עימותים עם כוחות צה"ל על הגדר בגבול הרצועה. הראשון, בן 29, נהרג מירי בחזהו באזור אל-בורייג'. השני, פעיל בזרוע הצבאית של הג'יהאד האיסלאמי בן 23, נהרג במוקד העימותים מזרחית לעיר עזה.
העימותים בגבול עזה(צילום: EPA)
שיגור מטוס הקלקר לעבר ישראל, שלשום(צילום: EPA)
כ-9,500 פלסטינים השתתפו שלשום בהפגנות, וחלק מהם השליכו מטעני חבלה וחזיזים לעבר החיילים. במהלך ההתפרעויות, שיגרו הפלסטינים מטען חבלה שחובר למטוס קלקר ולצרור בלונים משטח הרצועה לכיוון שטח ישראל. הטיסן עם המטען אותר בתחומי המועצה האזורית אשכול, וחבלן הוזעק למקום. שלוש שריפות קטנות פרצו במהלך העימותים בעוטף, בעקבות בלוני תבערה שנשלחו מהרצועה.
בשבת הקרובה יקיימו הפלסטינים את הפגנת "יום השנה" לצעדות השיבה. באותו המועד, יציינו גם את יום האדמה. ועדת ההיגוי של הצעדות קראה לקיים שביתת מסחר כללית ברצועת עזה. כמו כן, קראה לפלסטינים בגדה המערבית ובמזרח ירושלים וגם לערביי ישראל לקיים הפגנות באותו יום בנקודות החיכוך עם צה"ל ולפתוח בשביתה כללית.
פורסם לראשונה 24/03/2019 00:58
אייל ערביד השתתף בהכנת הידיעה
תקיפה בעזה, ארכיון